
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/117/04.02.2021
PLx nr.327/2021
AVIZ
asupra proiectului de Lege pentru aprobarea Ordonanței de urgență a Guvernului nr.99/2021 privind modificarea unor acte normative din domeniul învățământului, precum și pentru modificarea  și completarea Legii nr.55/2020 privind unele măsuri pentru prevenirea și combaterea efectelor pandemiei de COVID-19

În conformitate cu prevederile art.94 și 115 alin.(3) din Regulamentul Camerei Deputaților, Biroul permanent a trimis, Comisiei pentru tehnologia informației şi comunicațiilor, spre avizare, în procedură de urgență proiectul de Lege pentru aprobarea Ordonanței de urgență a Guvernului nr.99/2021 privind modificarea unor acte normative din domeniul învățământului, precum și pentru modificarea  și completarea Legii nr.55/2020 privind unele măsuri pentru prevenirea și combaterea efectelor pandemiei de COVID-19 (PLx nr. 327/2021).

Consiliul Legislativ a avizat favorabil proiectul de ordonanță de urgență, cu observații și propuneri, conform avizului nr.734/10.09.2021.

Proiectul de lege are ca obiect de reglementare instituirea unor măsuri de prevenire a îmbolnăvirilor cu SARS-CoV-2, în instituțiile de învățământ superior, în scopul asigurării dreptului la învățătură și a dreptului la sănătate pentru studenți și personalul din sistemul național de învățământ. În funcție de situația epidemiologică și de specificul fiecărei instituții de învățământ superior, în anul universitar 2021-2022, în baza autonomiei universitare, cu asumarea răspunderii publice și cu respectarea calității actului didactic, modalitatea de desfășurare a activității didactice presupune prezența fizică a studenților se va stabili prin hotărâre a Senatului universitar, cu respectarea măsurilor stabilite prin ordinul comun al Ministerului Sănătății și Ministerului Educației și a reglementărilor generale și sectoriale din Uniunea Europeană privind minimul orelor de practică. În situația limitării sau suspendării activităților didactice pentru realizarea cărora se impune prezenta fizică a studenților, desfășurarea activităților prevăzute la art.287 alin.(2) din Legea educației naționale nr.1/2011, aferente anului universitar 2021-2022, a examenelor de finalizarea a studiilor de licență, de masterat sau a programelor de studii postuniversitare, susținerea tezelor de doctorat, susținerea tezelor de abilitare pentru anul universitar 2021-2022 se vor putea realiza și prin intermediul tehnologiei asistate de calculator și a internetului, pentru formele de organizare a programelor de studii cu frecvență redusă și la distanță. Participarea studenților și doctoranzilor la activitățile de predare, învățare, cercetare, aplicații practice realizate prin intermediul tehnologiei și a internetului, precum și la examenele prevăzute la art.143 și 144 din Legea nr.1/2011, se va realiza potrivit metodologiilor proprii, aprobate de instituțiile de învățământ superior. De asemenea, este necesară organizarea de concursuri pentru ocuparea posturilor vacante din învățământul preuniversitar și de superior de stat. Se vor prelungi mandatele actualilor membri ai Consiliului ARACIS, până la finalizarea procesului de evaluare a studiilor universitare de doctorat, dar nu mai târziu de 31 decembrie 2021.

Prin conținutul său normativ, inițiativa legislativă face parte din categoria legilor organice, iar în aplicarea prevederilor art.75 din Constituția României, Camera Deputaților este prima Cameră sesizată.

Potrivit prevederilor art.62 din Regulamentul Camerei Deputaților, republicat, membrii Comisiei pentru tehnologia informației și comunicațiilor au dezbătut proiectul de lege în ședința din 21 septembrie 2021 și au hotărât, cu unanimitate de voturi avizarea favorabilă a acestuia.                                                     
PREŞEDINTE,  

Ioan Sabin Sărmaș

